أول طلة من تحت الكاشة، مازال الدنيا مظلمة، سطاسيونينا فواحد الباركينغ، فرق كبيير مع ألمانيا. لكن أنا ما جيتش نْفْوّجْ، جيت ندير الواجب ديالي الإسلامي. قْمْقْمْنا تْميرات جبناهم معانا، مع واحد العصير ديال المانجو، باينة فيه غير الدشاش ديال الفاكهة والباقي كلو سكاكر. صلينا المغرب والعشاء جمع تأخير، وبقينا تما تانتسناو يجي عندنا الأخ للي غا يقْطّعنا. تا لجوايه الجوج ديال الليل/الصباح، هاد بان أبو خالد السعودي، راجل كبير فالعمر وعندو هيبة، لابس سروال أفغاني ولكن مغطيه بمونطو طويل، خاشي المسواك ففمو، وتايهدر بحال المشايخ السواعدة. رحب بينا بحرارة وبدأ يشرح المستجدات لأبو حمزة. الكرواتيين ولاو مزيرين اللعب على المجاهدين فالعبور للبوسنة، والخبر للي كفس من هذا، خاصة لطالبي الجهاد، هو واحد الاتفاقية – اتفاقية “دايتون” – يالله تّْسْنات، باش يجمعو ويطويو مع الحرب. بقينا عاصرين تا صلينا لفجر وتوكلنا عالله، فكراتني الدخلة ديال الحدود البوسنية بالدخلة ديال سبتة، الفرق هو ما كاينش دوك الجحافل ديال صحاب “الكونطربوند”، الدنيا تاتصفر مع النبُّوري، أبو خالد وْرَّانا مين ندوزو، بلاصينا البيكوب، وقف علينا واحد، خرج عندو السعودي تفاوض معاه، ما عرفتش واش دهن السير، ولا سْلّكها بربي كبير. المهم دزنا. كانت عندي فكرة غبية على البوسنة بسباب الفيديوهات، للي كنا تانشوفو فيهم غير ساحات القتال بحال أفلام الحرب الأمريكية. كنت خايف لا نوصلو، يبداو القنابل يصْبُّو علينا من السما، ولا القنَّاصة يْطْيّرونا واحد بواحد من الشواهق. ربما حيت جيت معطل، والحرب رسميا سالات، ولكن أغلب الطرقان للي دزنا منها كانت عادية جدا، دولة أوروبية متخلفة نسبيا. الناس عايشين نورمال. أبو خالد بْلْبال، ماكينة ديال الهدرة، خْسّر ليا الفكرة للي كانت عندي على المجاهدين. ڭاع ديك الكاريزما للي كانت تاتشعشع منو فالأول مشات فالباي باي. كون غير بقى ساكت! داير بحال مالين الطاكسيات، تايهدر فجميع المواضيع، السياسة، الزواج، السفر، لفلوس، الرياضة.. واحد الشيطان بدا يوسوس ليا، ياكما الجهاد تايحمّق؟ من بعد شي ساعة ونص ديال الصُّوڭان، وصلنا لواحد لعروبية. ديجا مين قربنا، بانو لينا بزاف ديال العسكر فالطريق، أبو خالد مع عارفنا جداد، شرح لينا أن هاذو العسكر البوسنيين، ناس طيبين، ولكن محتاجين للي يجدد ليهم الدين، خاص شي محمد بن عبد الوهاب بوسني! سطاسيونينا، هبطنا وبقينا نتسناو عوتاني تا جاو الإخوة بواحد الكاميو صغير، عانقناهم، وبدينا نشارجيو فالكاميو داكشي للي جبنا معانا. الإخوة للي جاو عطوني فكرة على شنو تايتسناني فالمعسكر. الجنازة كبيرة والميت فار. مرة أخرى الخيال ماشي بحال الواقع. كنت تانعتاقد أنني غا نلقى جيش إسلامي جَرَّار، لا أول له ولا آخر، واقف فالجبهة لمواجهة أحزاب الكفار، لكن لقيت عشرات، واقيلا ما كاملينش تا مئة!!! بحال الكامبينغ camping كل مجاهد آش تايدير، أغلبهم هازين مصاحف ديال الجيب تايقراو فيها لجمع الحسنات. ما حسيت فديك اللحظة بتا شي دفعة إيمانية، يمكن داك للي تايْفْلّق الشيطان بالحجر فالحج، تايحس بالرعشة أكثر مني. ربما مين تاتكون مْطْلّْع سقف التوقعات بزاف، أي حاجة قْلّ، تاتصدمك. التركيبة البشرية كانت يمنية سعودية بالأساس، كانو بعض الشيشانيين وشي بركة ديال مصراوة والمغاربيين. كلشي مْحْنْسر تما، ولكن واصلين لسطاج الوحش فالإيمان. الصور ديالهم هي الصور النمطية للي عند أي واحد على المجاهدين، الشعر الطويل، اللحية طويلة أو منتوفة حسب الجينات، وكْميشة ديال الاستثناءات. واحد بوسني ما دايرش ڭاع اللحية! علي اليمني مشى تكونيكطا مع عشرانو اليمنيين، أنا بقيت لاصق فأبو حمزة، فين ما مشينا تاندير الصواب، السلام السلام، بارك الله فيك، جزاك الله خيرا، أخوكم في الله أبو إسلام.. “الإتيكيت” الإسلامي. مع الظهر ناض واحد الأخ يْوْدّن، فين يبان بلال، التأثير ديال الأذان كان عندو وقع عجيب عليا، بحال يلا قاد ليا الميزان د الإيمان، للي ضعف بسبب تناقض النظري مع التطبيقي. هاد القضية بقات تاتدير ليا حريق الراس. علاش المؤمنين خصهم ديما يفكرو راسهم بالإيمان، عن طريق الصلاة أو الصيام أو قراءة القرآن؟ علاش خاص ديما الروشارج؟ 
مذكرات كافر مغربي -19-: ف البوسنة، كنت تانعتاقد أنني غا نلقى جيش إسلامي جَرَّار، لا أول له ولا آخر، واقف فالجبهة لمواجهة أحزاب الكفار ولكن…